OzLabs/hebrew-wiki-articles huggingface dataset:
תל רגב (בית קברות)

הכיכר בכניסה לבית הקברות
הכניסה לבית הקברות, תצפית מאזור הקבורה לכיוון צפון
קבורה בכוכים בנויים
 בית הקברות תל רגב שוכן דרומית מזרחית לכביש 70, צפונית מזרחית ליישוב איבטין וממערב לאל-חוואלד. בית הקברות משרת את התושבים של מטרופולין חיפה: הערים חיפה, קריית ביאליק, קריית מוצקין, קריית ים, רכסים וחלק מישובי מועצה אזורית זבולון. בית הקברות נמצא בקרבת התל הארכאולוגי תל רגב, השוכן ליד כפר חסידים.

== היסטוריה ==
בית הקברות נפתח בשנת 2004, לאחר שנוצרה מצוקת קבורה בבית הקברות "שדה יהושע" בחיפה ובבית הקברות "צור שלום", המשמש את הקריות. "תל רגב" הוא בית הקברות הראשון בישראל שתוכנן מלכתחילה לקבורה שאינה צמודת קרקע, אלא קבורה רוויה. אחוז גדול מהנקברים בו קבורים בכוכים במבני קומות או בקברי סנהדרין, שהיא קבורה בכוכים שנחפרו במורדותיו של הר. בנוסף מתקיימת בבית הקברות "קבורת מכפלה", שבו בשטח של קבר אחד נקברים שני נפטרים זה על גב זה. הקבורה מיועדת בדרך כלל לבני זוג. קיימת גם אפשרות של קבורת שדה. הקבורה בקברי קומות או סנהדרין היא בחינם למשלמי ביטוח לאומי, בכל קבורה אחרת נדרש תשלום בהתאם לסוג הקבורה. בית הקברות הוותיק בחיפה, שדה יהושע, אמור היה להיסגר עם פתיחת בית הקברות בתל רגב. למרות זאת, הקבורה בו ממשיכה, וכל מי שרוצה להיקבר שם נדרש לשלם סכומים של עשרות אלפי שקלים.

שטחו הכולל המתוכנן של בית הקברות הוא כ-630 דונם. הפיתוח של בית הקברות נעשה בשלבים, והוא מתוכנן לשמש כבית קברות למשך 70 שנים. הקיבולת המתוכננת לבית הקברות היא 430,000 נפטרים. משלב ב' עיקר הקבורה נעשית במבנים. בית הקברות נבנה תוך תכנון סביבתי. כל המבנים נבנו באבן. בית הקברות מחולק לאזורים שונים, כשלכל אזור יש היכל נפרד שבו נעשה טקס האשכבה. בשנת 2009 הופקדה תוכנית בוועדה המחוזית לתכנון ולבנייה לבניית 25 מבנים בעלי שמונה קומות בכל מבנה. התוכנית עוררה את התנגדותה של המועצה האזורית זבולון.

בית הקברות מופעל על ידי 14 חברות קדישא.

בית הקברות מרוחק מהיישובים אותם הוא משרת, וההגעה אליו קשה בגלל מיעוט תחבורה ציבורית המגיעה למקום, ובעיית הנגישות לנכים באתר, יש מקומות חנייה מסומנים לנכים.

אל בית הקברות מוביל כביש 7621 שנסלל במיוחד לשם כך. תחילתו בכביש 762, מול הכניסה לכפר חסידים, והוא מקיף את איבטין ממערב, וממשיך אל הכפרים הערביים-בדואים רומיחאת ואל-חוואלד. כביש זה שיפר את הגישה גם ליישובים אלה, כי הוא מאפשר גישה דרומה אל צומת זבולון, ומייתר את הצורך לנסוע לצומת סומך.

ב־2015 האשימה הנהלת בית העלמין קבוצה מתושבי היישוב איבטין הסמוך בהתנכלות שיטתית לבית הקברות, בגרימת נזקים לרכוש ובהטלת אימה, על רקע פיטוריהם מתפקידי שמירה במקום. על רקע אירועים אלו אף הושבתה הקבורה במקום לזמן קצר. בעקבות האירועים נעצרו על ידי משטרת ישראל מספר מתושבי איבטין בחשד למעורבות באירועים.

== גלריה ==
{| align=center
|<gallery widths="190px" heights="170px" "="">
Tel Regev Cemetery (7).jpg|היכל החרוב, אחד מהיכלות המפוזרים בשטח בית העלמין המשמשים לטקס ההשכבה
Tel Regev cemetery in winter 01.jpg|דוגמה למצבה של קבר בקבורה רוויה בבית הקברות תל רגב
Tel Regev Cemetery 1 (3).jpg|בתוך היכל החרוב
Tel Regev Cemetery (8).jpg|שילוב של קבורת שדה וקבורה בכוכים
Tel Regev Cemetery (2).jpg|מראה כללי של בית הקברות
</gallery>
|}

==קישורים חיצוניים==

* 

* [http://www.youtube.com/watch?v=I-vakPNhD00 בית העלמין תל רגב - מתאוריה למעשה] סרטון באתר מ-21 בדצמבר 2011
* 
* 

==הערות שוליים==

קטגוריה:מועצה אזורית זבולון
קטגוריה:ארץ ישראל: קברים ובתי קברות יהודיים
קטגוריה:הקריות
דיק וולף

ריצ'רד אנתוני "דיק" וולף (בשם מלא באנגלית: Richard Anthony "Dick" Wolf; נולד ב-20 בדצמבר 1946) הוא מפיק טלוויזיה אמריקאי, בן לאב יהודי ולאם ממוצא אירי. 

וולף נודע בזכות הפקת מספר סדרות טלוויזיה ידועות מסוגת דרמת פשע, בהן "מיאמי מחלק מוסר", "חוק וסדר" וזיכיון "שיקגו". לאורך הקריירה זכה במספר פרסים, בהם פרס אמי, וכן זכה להוקרה כשקיבל "כוכב" על שמו בשדרת הכוכבים של הוליווד. 

בנוסף כתב וולף שני ספרים: "Law & Order: Crime Scenes" על הסדרה "חוק וסדר", ו-"The Intercept", רומן מסוגת מותחן.

==פילמוגרפיה נבחרת==
=== קולנוע ===
* No Man's Land (1987) – מפיק ותסריטאי

=== טלוויזיה ===
* מיאמי מחלק מוסר (1984–1989)
* חתיך מבוקש (1988)
* חוק וסדר (1990–2010)
* זר במגרש (1992)
*Swift Justice (1996)
* שחקנים (1997–1998)
* חוק וסדר: מדור מיוחד (1999 – הווה)
* דדליין (2000–2001)
* חוק וסדר: כוונה פלילית (2001–2011)
* L.A. Dragnet (2003–2004)
* חוק וסדר: משפט וצדק (2005–2006)
* שיקגו FIRE (2012 – הווה)
* שיקגו PD (2013 – הווה)
* שיקגו MED (2015 – הווה)
* חוק וסדר: פשע אמיתי (2017)
* FBI (2018 – הווה)
* FBI: המבוקשים ביותר 
*FBI:בינלאומי 
* חוק וסדר: פשע מאורגן (2021 – הווה)
* חוק וסדר: פשעי שנאה (יפורסם)
* בנים (2016–2017)

==קישורים חיצוניים==

* [http://www.filmreference.com/film/43/Dick-Wolf.html דיק וולף], באתר film reference

קטגוריה:אמריקאים שנולדו ב-1946
קטגוריה:ניו יורק: אישים
קטגוריה:מפיקי טלוויזיה אמריקאים
קטגוריה:מפיקי קולנוע אמריקאים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:זוכי פרס אמי הבין-לאומי: מייסדים
קטגוריה:בוגרי אוניברסיטת פנסילבניה
קטגוריה:זוכי פרס אדגר
סלבטור סיקורל

סלבטור סיקורל{{תמונה להחלפה}}
סלבטור סיקורל (Salvator Cicurel; 3 במרץ 1893 – 15 בפברואר 1975) היה סייף אולימפי (אמסטרדם 1928), היה איש עסקים יהודי-מצרי, ונשיא קהילת יהודי קהיר בשנים 1946–1956.

== קורות חיים ==
סלבטור היה בן למשפחה היהודית-ספרדית סיקורל, שזכתה להצלחה כלכלית גדולה בעסקי מסחר, בנקאות וקמעונאות במצרים החל מהמאה ה-19. למשפחה הייתה רשת של מרכזים מסחריים בבעלותה, אך במיוחד הייתה ידועה עבור מרכז מסחרי מפואר במרכזה של קהיר, שהיה קרוי על שמה. לאורך השנים כיהנו חלק מבני המשפחה בתפקידים בכירים בקהילה היהודית במצרים.

בנעוריו נשלח סיקורל להתחנך בשווייץ. מגיל צעיר הביע עניין בספורט ועסק בסייף וגולף בצורה מקצועית. לאחר חזרתו למצרים היה חבר באגודת הספורט מכבי קהיר. בשנת 1928 נשלח בתור הקפטן של נבחרת הסייף המצרית לאולימפיאדת אמסטרדם. נבחרתו אמנם לא זכתה במדליות, אך נחלה הצלחות והגיעה להישגים מכובדים. באופן אישי הצליח סיקורל לעלות למקצה הגמר (ביחד עם מתחרה יהודי-מצרי נוסף, שאול מויאל) אך סיים במקום השביעי. הוא המשיך להיות פעיל בתחום הספורט גם לאחר האולימפיאדה וכיהן כנשיא אגודת מכבי קהיר.

מלבד עיסוקו הספורטיבי סיקורל ירש והיה למנהל של עסקי משפחתו. תחילה ביחד עם אחיו יוסף (ממנהלי ההסתדרות הציונית של קהיר) ושלמה, ולאחר פטירתם ביחד עם אחיינים ובני משפחה אחרים. הוא כיהן בתפקידים בכירים בקהילה היהודית בקהיר, והחל משנת 1946 כיהן כנשיא הקהילה. בזכות קשריו עם השלטון המצרי לא הופקעו ממנו נכסיו בשנת 1948, אך פצצות הוטמנו בשניים מהמרכזים המסחריים בבעלות המשפחה על ידי פעילי האחים המוסלמים. בשנת 1952 הוצת באש המרכז המסחרי המפואר של המשפחה בקהיר במהלך מהומות. סיקורל בנה את המרכז המסחרי מחדש, אך בשנת 1956, בעקבות מלחמת סיני, הופקע המרכז המסחרי ורוב רכושה של משפחת סיקורל על ידי המשטר המצרי. הוא עצמו נעצר באותה שנה, אך בזכות מאמציה של אחייניתו, שהייתה אשתו של המדינאי היהודי צרפתי פייר מנדס פראנס (לשעבר ראש ממשלת צרפת), התערב ראש ממשלת תוניסיה חביב בורגיבה כדי לשחררו מבית הכלא. לאחר שחרורו עזב את מצרים לצרפת, שם חי במשך השנים הבאות. הוא נפטר בארצות הברית בשנת 1975.

==קישורים חיצוניים==

* Samir Raafat, [http://www.egy.com/judaica/94-12-15.php THE HOUSE OF CICUREL], Al Ahram Weekly, December 15, 1994.
* Ken Stein and Rich Walter, [http://israeled.org/salvator-cicurel-passes-away/ Salvator Cicurel passes away], CIE, February 15, 1975

==הערות שוליים==

קטגוריה:ספורטאים יהודים מצרים
קטגוריה:סייפים יהודים
קטגוריה:אנשי עסקים יהודים מצרים
קטגוריה:סייפים מצרים
קטגוריה:סייפים באולימפיאדת אמסטרדם (1928)
קטגוריה:משתתפים יהודים באולימפיאדת אמסטרדם (1928)
קטגוריה:מצרים שנולדו ב-1893
קטגוריה:מצרים שנפטרו ב-1975
יניב ד'אור

יניב ד'אור (נולד ב-11 במרץ 1975) הוא זמר קונטרה-טנור ישראלי-בריטי, תחום עיסוקו העיקרי הוא האופרה. בשנים האחרונות הוא מתגורר לסירוגין בלונדון ובתל אביב והוא מופיע בעיקר ברחבי אירופה וישראל.

== ביוגרפיה ==
ד'אור נולד בחולון בשם יניב נחייסי, למשפחה שמוצאה ביהדות לוב. אחיו הוא הזמר הישראלי דוד ד'אור. בילדותו, שינתה המשפחה את שמה ל"ד'אור" (נחייסי - "נחושת" בלובית, הפך לד'אור - "מוזהב" בצרפתית).

ד'אור שירת בצבא בלהקת חיל האוויר, ולאחר מכן למד מוזיקה באקדמיה למוסיקה בירושלים ובהמשך למד בבית הספר למוזיקה ודרמה גילדהול בלונדון.
לאחר הלימודים, נשאר ד'אור להתגורר בלונדון ופיתח את מרבית הקריירה שלו בעיר זו כזמר קונטרה-טנור באופרה.
ד'אור הופיע באופרות רבות ועיקר פעולתו היא באירופה, ובנוסף באסיה ובישראל.

ביולי 2015 חתם ד׳אור על חוזה הקלטות עם חברת נקסוס העולמית לשלושה אלבומים בהם יציג 
סגנונות מוזיקלית שונים הכוללים פולק-בארוק, לידר גרמני ומלודי צרפתי וכן יצירות שנכתבו עבורו על ידי 
נעם שריף ויוסף ברדנשווילי. 

ד׳אור משדר בקול ישראל קול המוסיקה וכן עורך תוכניות לתחנה זו וכן בתחנת הרדיו 88FM בה שידר תוכנית לילה במסגרת אירוח אמנים שבועית. 

באפריל 2013 נאלץ להפסיק מופע ביוהנסבורג, בעקבות התפרעויות של מספר מפגינים פרו-פלסטינים במהלך ההופעה. ביוני 2014 ראיין את שרון רוסטורף-זמיר בקול המוסיקה.

=== הרכב מוזיקלי "נאיה" ===
בשנת 2010, הקים דאור ביחד עם נורה רול, נגנית הויולה דה-גמבה ואנדרס אריקסון, נגן התיאורבו, את ההרכב "נאיה" (באנגלית: Naya) ששמו הורכב מראשי התיבות של שמם. ההרכב מופיע עם מוזיקה עתיקה ומוזיקה עכשווית המבוססת על טקסטים יהודיים.

ההרכב הוקם, לאחר הצגה של האופרה "יוליוס קיסר" בשוודיה, שאז ישבו הנגנים והזמרים באחד מבתי הקפה המקומיים ליד בית האופרה, ותוך כדי שיחה הוחלט על הקמת ההרכב.

בהמשך הצטרפו להרכב עוד מספר נגנים: יותם חיימוביץ נגן הסיטאר, ארז מונק נגן כלי הקשה, יאיר דלאל נגן העוד, אבי אביטל נגן המנדולינה, ולורנס קמינג נגן הצ'מבלו.

== רפרטואר באופרה ==
* אורפיאו ואוארידיצ'ה (גלוק) - בתפקיד אורפיאו
* יוליוס קיסר במצרים (הנדל) - בתפקיד הראשי ובתפקיד טולומאו
* אדמטו ואוטונה (הנדל)
* אסקניו באלבה (מוצרט) - בתפקיד אסקניו
* הכתרתה של פופאה (מונטוורדי) - בתפקיד נרון ואוטונה
* דידו ואניאס (פרסל) - בתפקיד המכשפה
* מסע אל תום האלף (ברדנשווילי) - בתפקיד הרב אלבז
* רינלדו (הנדל)
* אורלנדו (הנדל) - בתפקיד מדורו
* אוריון (קוואלי) - בתפקיד אוריון
* יאסון (קוואלי) - בתפקיד דלפה
* קסרקסס (הנדל) - בתפקיד ארסמנה
* משמרת הלילה (ג'ון ברנן) - בתפקיד הברמן

== דיסקוגרפיה ==
* יניב ד'אור (2012)

=== עם "נאיה" ===
* יצאה נפשי (2013)
* התעלות (2018)

=== עם אנסמבל נאיה ובארוקדה ===
*לאטינו-לאדינו (2015)

עם דן דויטש 
* מבט על מחשבות (2017)

== קישורים חיצוניים ==

* 

* 
* 
* מיכל בן-ארי, [http://www.magazin.org.il/inner.asp?page=233610 מסע טעימות עם יניב דאור], 29 באפריל 2012
* ליאון אלי, [http://www.elybikoret.jat.co.il/BRPortal/br/P102.jsp?arc=873003 אורית וולף-מזרח ומערב עם יניב ד'אור ואנסמבל נאיה], 7 במרץ 2014
* 

== הערות שוליים ==

קטגוריה:זמרי קונטרה-טנור
קטגוריה:זמרי אופרה ישראלים
קטגוריה:חברי להקת חיל האוויר
קטגוריה:זמרי אופרה יהודים
קטגוריה:בוגרי האקדמיה למוסיקה ולמחול בירושלים
קטגוריה:ישראלים שנולדו ב-1975
רינגוודיט

רִינְגְווּדַיְט (באנגלית: Ringwoodite) הוא פולימורף לחץ גבוה של אוליבין, בעל מבנה ספינל. הוא יציב בטמפרטורות ולחץ גבוהים בעומק מעטפת כדור הארץ (בין 450 ל-650 ק"מ מתחת לפני הקרקע).
הרינגוודיט ידוע ביכולתו להכיל מים במבנה הגבישי שלו, המים המוכלים בגביש אינם נמצאים בו כנוזל אלא כהידרוקסיד (אטום חמצן ואטום מימן קשורים).

המינרל נקרא על שמו של הגאולוג האוסטרלי טד רינגווד (1993-1930) אשר צפה כי המינרל אמור להימצא בכמויות גדולות במעטפת כדור הארץ.

רינגוודיט זוהה לראשונה במטאוריט טנהאם בשנת 1969. טנהאם הוא חלק ממטאוריט גדול שנפל בשנת 1879 בטנהאם שבמערב קווינסלנד.

עד לשנת 2014 נצפה המינרל רק במטאוריטים או בייצור עצמאי במעבדות מחקר, ולא היה ידוע על הימצאותו בכדור הארץ. ב-2014 נמצא המינרל באורח מקרי בתוך יהלום שנכרה ממכרה יהלומים במאטו גרוסו שבברזיל, בגילוי זה הכיל המינרל כ-1.5% מים.

== תפוצה ==

== תכונות ==

== קישורים חיצוניים ==

* [http://www.slate.com/articles/health_and_science/science/2014/03/water_in_earth_s_mantle_revealed_by_diamond_containing_the_mineral_ringwoodite.html מעטפת כדור הארץ מלאה מים], בריאן פאלמר, Slate, מרץ 2014 
* 

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:נזוסיליקטים
קטגוריה:מינרלים סיליקטיים
קטגוריה:מינרלי מגנזיום
קטגוריה:מינרלים יוצרי סלעים
קטגוריה:מינרלים
ג'ון רייוונהול

ג'ון רייוונהול (באנגלית: June Ravenhall; 1901 – 1984) היא בריטית, חסידת אומות העולם וכלת אות גיבור השואה הבריטי על פעילותה להצלת יהודים בתקופת השואה.

ג'ון רייוונהול נולדה בקנילוורת הסמוכה לקובנטרי, בשם אלסי ג'ון והשמיטה את שמה הראשון "אלסי". היא נישאה ב-1925 ללסלי "לס" רייוונהול ועברה עמו להאג שבהולנד, לרגל עסקיו - ייבוא אופנועים. כשפלשו הגרמנים להולנד הוחרמו ביתם ובית העסק של לסלי. לסלי נאסר כיוון שהיה אזרח בריטי, וג'ון עברה להילברסום שבין אמסטרדם ואוטרכט.

==פעילותה בתקופת השואה להצלת יהודים==

במהלך מלחמת העולם השנייה, למרות האיום בעונש מוות למסתירי יהודים, הסתירה רייוונהול בביתה בהולנד צעיר יהודי בשם לואיס ולמן (louis velleman) לבקשת המחתרת ההולנדית.

הסכנה הייתה כפולה מאחר שולמן, אותו הסתירה, חלה במחלה מידבקת שסיכנה את בריאות שלושת ילדיה בסכנת הידבקות ומוות ממחלת הצעיר. בשנים האחרונות של המלחמה 1944–1945 מצבה של משפחת רייוונהול, כמו רבים בהולנד, היה קשה עקב מחסור במצרכים הבסיסיים כמו מוצרי מזון גז ומים. לפיכך, נאלצה משפחת רייוונהול להיעזר במשפחת בקס (beks), שהייתה בעלת אמצעים רבים יותר וסבלה פחות מהמצב הקשה ודאגה לספק לוולמן מזון. פעם בשבוע נהג הצעיר לאכול בביתם ואף העיד בעצמו על ההבדלים בין בית משפחת ריוונהול לבין מצבה של משפחת בקס באומרו: "יכולתי לאכול ביום אחד יותר מאשר בכל השבוע אצל משפחת רייוונהול".

משפחת בקס, שהייתה פעילה בתנועת ההתנגדות ההולנדית לקחה על עצמה את המשימה וראתה בטיפול בו חלק מן המאמץ להצלת יהודים. על כך זכו גם הם להכרה כחסידי אומות העולם.

==לאחר המלחמה==

מחלתו של ולמן התפשטה גם בקרב משפחת רייוונהול ופגעה בכל המשפחה אך לאחר סיום המלחמה רק בת משפחה אחת הוסיפה לחלות. למשך מספר שנים היא סבלה מסיבוכים רפואיים עד שהבריאה לחלוטין בגיל 27. במקביל ולמן פיתח קריירה בתחום העיתונות ושמר על קשר עם משפחת רייוונהול עד מותו בשנת 2000.

==הנצחה==

בשנת 2007, 23 שנים לאחר מותה, יד ושם הכיר בג'ון אלסי רייוונהול כחסידת אומות עולם ושלושה מילדיה של רייוונהול קיבלו את אות חסיד אומות העולם בשמה, בשגרירות ישראל בלונדון.

==לקריאה נוספת==

Smith, Lyn. Heroes of the Holocaust: Ordinary Britons Who Risked Their Lives to Make a Difference. London: Ebury, 2012. Print.

==קישורים חיצוניים==
* 

קטגוריה:בריטיות חסידות אומות העולם
קטגוריה:מצילים בשואה: הולנד
קטגוריה:פעילי הצלה בשואה
קטגוריה:מעוטרי אות גיבור השואה הבריטי
קטגוריה:בריטיות שנולדו ב-1901
קטגוריה:בריטים שנולדו ב-1901
קטגוריה:בריטיות שנפטרו ב-1984
קטגוריה:בריטים שנפטרו ב-1984
מדליית גרוון-אולין

מדליית גרוון - אוֹלין (באנגלית: Garvan–Olin Medal) היא מדליה המוענקת מדי שנה על ידי האגודה האמריקנית לכימיה, לכימאית אזרחית ארצות הברית, עבור "תרומה בולטת לכימיה". בנוסף למדליה ניתן לזוכה מענק כספי בסך של 5000 דולר.

הפרס נוסד בשנת 1936 על ידי הזוג פרנסיס ומייבל אולין, לזכר בתם גרוון. הפרס הוענק לראשונה בשנת 1937, הוא מחולק ברציפות מאז שנת 1946.

==בין מקבלות הפרס==
* 1940 - מארי אנגל פנינגטון.
* 1942 - פלורנס סייברט
* 1947 - מרי לורה שריל
* 1948 - גרטי קורי, זוכת פרס נובל לפיזיולוגיה או לרפואה לשנת 1947.
* 1949 - אגנס פיי מורגן
* 1950 - פולין בירי מאק
* 1951 - קטרין בר בלודג'ט
* 1952 - גלאדיס אמרסון.
* 1955 - גרייס מידס
* 1956 - אלן ג'ינס
* 1960 - מארי קולדוול
* 1961 - שרה רטנר.
* 1962 - הלן דייר
* 1963 - מילדרד כהן
* 1968 - גרטרוד עליון, זוכת פרס נובל לפיזיולוגיה או לרפואה לשנת 1988.
* 1970 - רות בנריטו
* 1973- מרי לו גוד, ג'ויס ג'קובסון קאופמן.
* 1974 - ג'וייס ג'קובסון קאופמן
* 1976 - איזבלה קרל
* 1979 - ג'ני פיקוורת' גלוסקר
* 1980 - הלן מארי פרי
* 1988 - מארי אן פוקס
* 1990 - דרלין כריסטיאן הופמן
* 1992 - ג'קלין בארטון.
* 1993 - אדית' מארי פלאניגן
* 1996 - ג'רלדין ריצ'מונד
* 2005 - פרנסס המילטון ארנולד

==קישורים חיצוניים==

* 

*
קטגוריה:פרסים אמריקאיים
קטגוריה:פרסים מדעיים
קטגוריה:פרסים המוענקים לנשים: מדע וטכנולוגיה
טל קלר

טל קלר (נולד ב-1972) הוא עורך קולנוע ישראלי.

== קריירה קולנועית ==
טל קלר הוא בוגר החוג לקולנוע בקמרה אובסקורה. הסרט הראשון באורך מלא שערך היה הסרט "הירושה הגדולה" שביים ויקטור בראון. עריכת הסרט נעשתה עוד בזמן הלימודים. הסרט היה מועמד בתחרות אופיר בקטגוריית הסרט הטוב ביותר.

הסרט השני באורך מלא שערך היה המותחן הפסיכולוגי "ימים קפואים" שהופק כסרט עצמאי דל-תקציב בעלות של 25,000 דולר בלבד. הסרט, שבויים על ידי הבמאי דני לרנר בכיכובם של ענת קלאוזנר, אולי שטרנברג וסנדרה שדה, הוקרן בהקרנת בכורה ב-2005 בפסטיבל הסרטים הבינלאומי חיפה, שם זכה בפרס "הסרט העלילתי הישראלי הטוב ביותר". בהקרנו בישראל היה מועמד לשני פרסי אופיר (בעבור הופעתה של קלאוזנר והצילום).

הסרט השלישי בעריכתו היה סרט הפעולה "קירות". הסרט, אף הוא בבימויו של דני לרנר הופק כקופרודוקציה ישראלית-צרפתית בתקציב בן 2 מיליון דולר.

הסרט הרביעי שערך היה "סרק סרק" בבימויו של חיים בוזגלו משנת 2012 אשר זכה בפרס העריכה הטובה ביותר ובפרס הסרט הטוב ביותר בפסטיבל סירקיוז בניו יורק 2011.

הדרמה "מרחב מוגן" בבימויו של אורן גוילי, זכתה בפסטיבל חיפה בפרס קרן תרבות בשנת 2008. הסרט זכה בפרס הדרמה הטובה ביותר בתחרות פרסי אופיר לטלוויזיה של האקדמיה הישראלית 2009. ובפרס הסרט הטוב ביותר בפסטיבל במקסיקו.

הסדרה "סרוגים" שערך בבימויו של לייזי שפירא זכתה בפרס הסדרה הטובה ביותר בפרס אופיר והייתה מועמדת לפרס על העריכה הטובה ביותר.

הסרט "איפה שנעצרים השמיים" בבימוים של ג'קי ברמן וגלעד כהן זכה בפרס הסרט הקצר הטוב ביותר בפסטיבל חיפה 2013

הסרט "מקום אחר" בבימויה של מיכל זילברמן השתתף בפסטיבל ירושלים בשנת 2013

הסרט "דינה ונואל" בבימוין של סיוון לוי ונטלי מלמד השתתף בפסטיבל ברלין 2013.

== פילמוגרפיה ==

== קליפים ==
* "my friend" – נינט טייב
* "נעים בגב" – אוהד בן אבי
* “איש גדול מאוד” - עינן פרל
* "מאורתם של יוניפלו"
* "מים" – דודי לוי
* "נסיכה"- אבי סינואני
* "גלים"- הדר עוזרי
* "בשבילי"- הדר עוזרי
* קליפ לשיר מתוך הסרט "וסרמיל"
* "עדיף" - דניאל סלומון

== טריילרים ופרסומות ==
*"בורות"
* "וסרמיל"
* "קרן גשר" (הוקרן במסגרת 10 שנים לחוק הקולנוע בכנסת 2011)
* "בשביס זינגר" טריילר לגיוס כספים
*פרסומת לאגודת אלצהיימר ששודר בערוצים 2 ו- 10
* פרסומת אינטרנט לקזינו
* פרסומות אינטרנט לחברת "מיטב"

== קישורים חיצוניים ==
* 

*[https://web.archive.org/web/20140320095812/http://www.kolnoan.co.il/index/index.aspx?id=4930 טל קלר באתר קולנוען]

קטגוריה:עורכי קולנוע ישראלים
קטגוריה:בוגרי קמרה אובסקורה - בית הספר לאמנות
קטגוריה:ישראלים שנולדו ב-1972
בדיקות קופסה לבנה

בדיקות קופסה לבנה
בדיקות קופסה לבנה (באנגלית: Whitebox testing) הן בדיקות תוכנה המתייחסות למבנה הפנימי של הרכיב או המערכת.

בניגוד לבדיקות קופסה שחורה, שמטרתן היא לבדוק את קיום הדרישות של הרכיב, בדיקות קופסה לבנה בודקות את נכונות החלקים הפנימיים של הרכיב. הבדיקות מבוססות על קוד המקור, ולכן נכתבות בעיקר על ידי מתכנתים, ולא על ידי בודקי קוד. בדיקות קופסה לבנה נעשות בעיקר ברמת בדיקות יחידה, אך יכולות להתבצע גם ברמת בדיקות אינטגרציה ובדיקות נסיגה. 

== טכניקות הבדיקה ==
השאיפה היא לכתוב סט בדיקות שיוודאו את נכונות כל הקוד ברכיב. הבדיקות נכתבות מול הקוד, ומסתמכות על הידע של הבודק וההבנה שלו בלוגיקת הרכיב. באופן כללי, הבודק בוחר קלט שיבדוק חלק מסוים בקוד, ומשווה אותו עם הפלט שהוא מצפה לקבל. כדי להעריך את היקף הבדיקות שכתבנו, נשתמש במדדי כיסוי קוד.

דרך טובה להתחיל היא להבטיח כיסוי שורות קוד מרבי, שכל שורת קוד תרוץ פעם אחת לפחות.
לצורך כך, אפשר להיעזר בתרשימי זרימה של הרכיב, ולכתוב בעזרתם בדיקה לכל מסלול אפשרי. שיטה זו נקראת "בדיקת מסלולי בסיס", והיא מספקת מספר מינימלי של בדיקות שצריך לקבלת כיסוי שורות קוד מקסימלי.

בנוסף לכיסוי שורות קוד, חשוב גם לבדוק תקינות לולאות שמופיעות בקוד. בדיקת לולאות היא בדיקה שמריצה קלטים הבודקים לולאה מסוימת בקצוות שלה ובטווח הפעולה שלה.

==יתרונות וחסרונות==
יתרונות:
* הבדיקות עוזרות לגלות מקרי-קצה ושגיאות חבויות בקוד.
* הבדיקות מעודדות את הכותב להבין את קוד המקור היטב, ולשפר אותו.
* בגלל שהבדיקות מבוססות על הקוד, כאשר בדיקה נכשלת, יותר קל למצוא את שורות הקוד שאחראיות לבעיה.

חסרונות:
* הבדיקות מסובכות יחסית לכתיבה, ולכן הבודק חייב להיות בעל ידע במבנה הפנימי של המערכת ועם יכולות תכנות גבוהות.
* בגלל מספר המסלולים האפשריים הרב בקוד, לא תמיד ניתן לכתוב בדיקות לכל מסלול וחלק מהם לא יבדקו.
* אף על פי ששיטת בדיקה זו יכולה לגלות הרבה בעיות ושגיאות, היא לא בהכרח תגלה דרישות חסרות או חלקים לא ממומשים בקוד.

== אוטומציה==
כיום, ישנם מספר כלים לייצור אוטומטי של בדיקות קופסה לבנה. כלי אוטומציה כמו Pex יודעים לנתח את הקוד ולמצוא ערכי קלט מייצגים שיאפשרו מעבר במסלולים שונים בקוד.

==אבטחת תוכנה== 
בהקשר של בדיקות חדירות, שהן בדיקות שנעשות למערכת כדי לחפש חולשות אבטחה, בדיקות קופסה לבנה מהוות בדיקות בהן לתוקף יש את כל המידע על המערכת.

==ראו גם==
* בדיקות קופסה שחורה
* בדיקות תוכנה
* כיסוי קוד

==קישורים חיצוניים==

==הערות שוליים==

קטגוריה:בדיקות תוכנה
בית העירייה החדש של ויסבאדן

בית העירייה החדש (בגרמנית: Neues Rathaus) הוא בית עירייה בכיכר הארמון שבמרכז העיר ויסבאדן, מדינת הסן שבגרמניה. בבניין נמצאים מועצת העיר, משרדי ראש העיר וכן חלק מהאדמיניסטרציה. בשנת 1887 הועברו הרשויות מבית העירייה הישן לבניין החדש.

הבניין נבנה בין השנים 1883–1887 בסגנון נאו-רנסאנס על ידי גאורג האובריסר, שבנה בסגנון הנאו-גותי את בית העירייה החדש של מינכן ואת בית העירייה על שם הקדוש יוהאן בזארבריקן. את רוב שטחו של המרתף מאכלסת מסעדה בשם "Ratskeller".

==קישורים חיצוניים==

* [http://www.wiesbaden.de/en/tourism/sightseeing/buildings/Rathaus.php אתר באנגלית על בית העירייה]

קטגוריה:ויסבאדן
ויסבאדן
וולף (הר געש)

וולף (בספרדית: Volcán Wolf) הוא הר געש פעיל בצורת חרוט מגן, הנמצא באי איסבלה שבאיי גלאפגוס, אקוודור. פסגתו היא הגבוהה באיים, ומגיעה לרום של 1,707 מטרים.

ההר קרוי על שם הגאולוג והבוטנאי הגרמני תיאודור וולף, אשר חקר את איי גלאפגוס בסוף המאה התשע עשרה. ההר הוא הצפוני מבין ששת הרי הגעש היוצרים את האי איסבלה.

ההתפרצות הראשונה של ההר תועדה בשנת 1797, והאחרונה בשנת 2022.

== קישורים חיצוניים ==

* [http://earthobservatory.nasa.gov/IOTD/view.php?id=37003 וולף] באתר NASA Earth Observatory 
* [http://www.volcano.si.edu/volcano.cfm?vn=353020 Wolf] באתר הסמית'סוניאן 

קטגוריה:איי גלאפגוס
קטגוריה:אקוודור: הרי געש
בית הכנסת שדה יעקב

250px
בית הכנסת שדה יעקב שימש כבית הכנסת המרכזי של המושב שדה יעקב מאז הקמתו ב-1946. ב-2011 נסגר לאחר שנבדק על ידי מהנדס בנין ונמצא מסוכן לשימוש. הוגדר על ידי המועצה לשימור אתרי מורשת בישראל כאתר מורשת.
בשנת תשע"ט (2019) השיפוץ הסתיים ותושבי שדה יעקב חזרו להתפלל באותו המבנה.

== ההיסטוריה של המקום ==
אבן היסוד לבית הכנסת הונחה ב-1946 לרגל מלאת 20 שנה ליישוב שהוקם ב-1927. כל אנשי היישוב השתתפו במאמץ הבניה הן בתרומה והן בעבודה. ב-1950 הסתיימה בניית המבנה העיקרי וב-1956 הסתיימה כל הבניה והתקיים טקס חנוכת המבנה בנוכחות נכבדים ובראשם שר הדואר דאז יוסף בורג. מאז הקמתו שימש המקום כמבנה הציבור המרכזי של היישוב.

בשנת תשט"ו הקים הרב מאיר אליטוב את ישיבת בני עקיבא בבית הכנסת של היישוב בעזרת הנשים. לאחר כמה שנים הישיבה עברה למבנה משלה.

בשנת 2011 בחן מהנדס מבנים את חוזק בית הכנסת והגיע למסקנה שהמבנה מסוכן. בעקבות החלטה זו נסגר בית הכנסת.

תושבי היישוב החליטו להרוס את המבנה ולהקים במקומו בית כנסת חדש אך המועצה לשימור אתרים, שהגדירה את המבנה כאתר מורשת, הביאה לשינוי ההחלטה וב-2019 נחנך במקום המבנה המשופץ.

== מבנה בית הכנסת ==
בית הכנסת תוכנן על ידי האדריכל ישראל קומט ממשרד "ראט, קומט, קנר אדריכלים" מחיפה. בצידו החיצוני משלב המבנה, מצד אחד, את מאפייני הסגנון הבינלאומי שהיה פופולרי בשנות ה-40 ומצד שני הסגנון המינימליסטי שהחל להיות נפוץ בשנות ה-50 .

המוטיב של מדליונים מעוגלים של מגני דוד מופיע בחזית הראשית, בדלת הכניסה הראשית, בסורגים ובחלונות המעוגלים.

גם בצידו הפנימי מאופיין בית הכנסת בקו מינימליסטי ופשוט. במרכז המבנה 4 עמודים הנושאים את כיפת המבנה. בימת החזן נמצאת בין העמודים. גובהו הרב של המבנה איפשר בניית חלונות גדולים המחדירים פנימה אור רב.

== ראו גם ==
* הסגנון הבינלאומי בארץ ישראל
* ישיבת תקות יעקב

== לקריאה נוספת ==
* מענית, ביטאון אגוד המושבים של הפועל המזרחי, גיליון ל', תמוז תשט"ז
* חגה של שדה יעקב (חנוכת בית הכנסת), הצופה, 13 במאי 1956

== קישורים חיצוניים ==
* 
* [http://www.shimur.org/%D7%A6%D7%A4%D7%95%D7%9F/articles/%D7%91%D7%99%D7%AA%20%D7%94%D7%9B%D7%A0%D7%A1%D7%AA%20%D7%91%D7%A9%D7%93%D7%94%20%D7%99%D7%A2%D7%A7%D7%91 בית הכנסת בשדה יעקב] באתר המועצה לשימור אתרי מורשת בישראל
* חיים כהן, [https://web.archive.org/web/20140811012021/http://sde-yaakov.org.il/~files/block/17345/Chb.pdf בית הכנסת בשדה יעקב] באתר שדה יעקב
* 

== הערות שוליים ==

שדה יעקב
קטגוריה:אתרי מורשת במחוז צפון
קטגוריה:עמק יזרעאל
קטגוריה:מחוז הצפון: מבנים לשימור
קטגוריה:שדה יעקב
פיזור מי

פיזור מי (נקרא גם "פיזור מיי") הוא פתרון למשוואות מקסוול המתאר את פיזור הקרינה האלקטרומגנטית על ידי עצם ספירי. 
סרטון הדגמה של פיזור מי מעצם ספרי כאשר איקס הוא מספר הגל כפול רדיוס הספרה ו-m הוא מקדם השבירה היחסי בין הספרה לתווך. כאשר x קטן מתקבל פיזור ריילי ועבור ערכים גדולים של x מתקבל פיזור מי, שמתבטא בפיזור קדמי דומיננטי.
פיזור מי ידוע לעיתים גם בשם תאוריית מי, על שמו של גוסטב מי, על אף שהוא לא מתאר תאוריה פיזיקלית עצמאית. 
את תיאור הפיזור מצא מי על ידי פתרון של משוואות מקסוול, ובכך סיפק הסבר תאורטי לספקטרום הבליעה של חלקיקי זהב הכולל את תדירות הפלזמון ואת תלות תדירות זו בממדי החלקיק.

בחלקיקים בעלי ממדים דומים לאורך הגל אין שינויים משמעותיים בפאזה של הגל וניתן להניח שהעצם נמצא תחת שדה אלקטרומגנטי אחיד, בקירוב מסדר ראשון. השפעתו של הגודל על תכונותיו האופטיות של החלקיק מתוארת על ידי פיתוח טור טיילור המהווה את השינויים של השדה בתוך נפח החלקיק.
פיתוח מתמטי זה מאפשר למצוא ביטויים עבור הפולריזבליות של החומר ובהתאם לכך את חתך הפעולה לבליעה ופיזור.

הפיזור על שמו של גוסטב מי תקף גם היום ומתייחס לתיאור פיזורן של קרניים אלקטרומגנטיות מחלקיקים בעלי ממדים דומים לאורך הגל. בבסיס הפתרון עומדת ההנחה האלקטרוסטטית, התקפה עבור חלקיקים בסדר גודל של אורך הגל.

==קישורים חיצוניים==

קטגוריה:אלקטרומגנטיות
קטגוריה:התפשטות גלי רדיו
הצבא הרפובליקני הארי

מעצר של פעילי טרור השייכים לארגון הצבא הרפובליקני האירי
הצבא הרפובליקני הארי (באנגלית: Aryan Republican Army) הוא הכינוי שניתן לקבוצה טרוריסטית גזענית שדגלה בעליונות הגזע הארי, אשר פעלה בארצות הברית בתחילת ואמצע שנות ה-90 של המאה העשרים. הקבוצה כונתה לעיתים בתקשורת גם בשם שודדי הבנקים מהמערב התיכון (באנגלית: Midwest Bank Robbers).

בתקשורת האמריקאית נטען, כי לטרוריסט האמריקאי טימותי מקווי, אשר ביצע את הפיגוע באוקלהומה סיטי ב-19 באפריל 1995, היו כביכול קשרים עם חברי הקבוצה בחודשים שקדמו לפיגוע.

== פעילות הקבוצה ==
פעילים מטעם הצבא הרפובליקני הארי היו אחראים לשורה של 22 מעשי שוד בבנקים שונים ברחבי המערב התיכון האמריקאי. נטען, כי הקבוצה בחרה לפעול דווקא באזור זה בשל האמונה כי אמצעי הביטחון של הבנקים באזור הם פחות קפדניים. מטרתה של הקבוצה בשלב ראשוני זה הייתה לזכות בסכום הכספי אשר נדרש לצורך הגשמת מטרותיה השונות, ולטובת עניינו של הגזע הארי כולו, ובשל כך התמקדו חברי הקבוצה בעיקר בשוד בנקים.

לקראת אמצע שנות ה-90, ובעקבות פעילות מאומצת מצד גורמי הממשל הפדרלי של ארצות הברית, נעצרו והורשעו פעיליה המרכזיים של הקבוצה בזה אחר זה, מה שהביא בסופו של דבר להתפרקותה של הקבוצה באמצע שנות ה-90.

== ראו גם ==
* נאו-נאציזם

== קישורים חיצוניים ==
* [http://www.start.umd.edu/gtd/search/Results.aspx?perpetrator=10005 תיעוד מקרי השוד שבוצעו על ידי חברי הקבוצה] 

==הערות שוליים==

צבא הרפובליקני הארי
קטגוריה:ארגונים אנטישמיים בארצות הברית
קטגוריה:ארגוני טרור בארצות הברית

קטגוריה:פשע בארצות הברית
ל'ורן סקוט

ל'ורן סקוט ׁׂ(באנגלית: L'Wren Scott; 28 באפריל 1964 – 17 במרץ 2014) הייתה מעצבת אופנה ודוגמנית אמריקאית, בת זוגו של סולן להקת הרולינג סטונז מיק ג'אגר.

== ביוגרפיה ==

ל'ורן סקוט נולדה בשנת 1964 ונמסרה לאימוץ מיד לאחר הלידה. הוריה המאמצים לולה ואיוון באמברו העניקו לה את השם 'לואן באמברו', והיא שינתה אותו בהמשך חייה. סקוט גדלה בעיירה המורמונית רוי, בסמוך לסולט לייק סיטי שבמדינת יוטה בארצות הברית, ובגיל 17 עזבה את רוי לעיר ניו יורק, לאחר שהוריה המורמונים לא הרשו לה להירשם לקורס עיצוב אופנה.

בהגעתה לניו יורק התגלתה סקוט על ידי צלם האופנה ברוס וובר והחלה לעבוד כדוגמנית. בשנות ה-80 עברה לפריז, מוקד ההתרחשות האופנתית בשנים אלו, שם דגמנה עבור טיירי מוגלר, הייתה הפנים של שאנל למשך תקופה קצרה, והצטלמה רבות עבור הצלמים ז'אן-פול גוד, דייוויד ביילי וגי בורדן. גופה, שהתנשא לגובה של כ-183 סנטימטר, זיכה אותה באינספור שמות תואר, שהנודע בהם הוא "ליידי סקוט". בשנת 1994 החליטה לפרוש מדוגמנות ועזבה לקליפורניה, שם המציאה את עצמה מחדש כסטייליסטית ואשת יחסי ציבור.
 
היא ניהלה את מערך יחסי הציבור של פראדה בחוף המערבי ועבדה כסטייליסטית צמודה לצלמים הרב ריטס, הלמוט ניוטון ומריו סורנטי. עבודת הסטיילינג הייתה זו שגם הביאה אותה למפגש הגורלי עם מיק ג'אגר בשנת 2001, בצילומים למגזין הצרפתי L'officiel. אותה כינה "האישה עם הגוף היפה ביותר שראיתי בחיי".

== עיצוב אופנה ==

בשנת 2006 השיקה סקוט את המותג הנושא את שמה (באנגלית: L'Wren Scott) בעידודו של בן זוגה מיק ג'אגר. עם קשרים ענפים בתעשיית האופנה וזוגיות מתוקשרת עם הרוקר המפורסם ביותר בעולם – ל'ורן סקוט הפך למותג פופולרי המגלגל כחמישה מיליון פאונד בשנה. היא הלבישה סלבריטיז מהשורה הראשונה, רקמה שיתופי פעולה והפתיעה ביכולתה העיצובית לקחת נושא השראה שחוק כמו רוק'נרול ולעטוף אותו בהילה זוהרת ואופנתית. עיצוביה זכו לפופולריות על השטיח האדום, והיא הלבישה לא מעט נשים מפורסמות, ביניהן מישל אובמה, קרלה ברוני-סרקוזי, ניקול קידמן וכריסטינה הנדריקס.

== חייה האישיים ומותה ==

סקוט הייתה בת זוגו של סולן להקת הרולינג סטונז מיק ג'אגר כ-13 שנה, משנת 2001 ועד מותה בשנת 2014. ב-17 במרץ 2014 נמצאה ללא רוח חיים בדירתה שבשכונת צ'לסי בניו יורק. התאבדותה של סקוט, חודש לפני יום הולדתה ה-50, הכתה בתדהמה את תעשיית האופנה הבינלאומית וזכתה לסיקור תקשורתי נרחב.

== קישורים חיצוניים ==
* 
* 
* 
* 

קטגוריה:ערכים שבהם תבנית בריטניקה אינה מתאימה
קטגוריה:דוגמניות אמריקאיות
קטגוריה:מעצבות אופנה אמריקאיות
קטגוריה:מעצבי אופנה אמריקאים
קטגוריה:אמריקאיות שנולדו ב-1964
קטגוריה:אמריקאים שנולדו ב-1964
קטגוריה:אמריקאיות שנפטרו ב-2014
קטגוריה:אמריקאים שנפטרו ב-2014
וולף (גלאפגוס)

וולף (בספרדית: Isla Wolf) שנקרא בעבר "האי וונמן" (Wenman Island), הוא אי קטן באיי גלאפגוס, הנקרא על שמו הגאולוג הגרמני תאודור וולף (Theodor Wolf ; 1841–1924). הר הגעש באי נקרא גם הוא על שמו. שטח האי 1.3 קמ"ר וגובהו המרבי 253 מטר מעל פני הים.

האי מרוחק מקבוצת האיים המרכזית של איי גלאפגוס, ואין בו אוכלוסייה קבועה. האי נחשב לאתר צלילה פופולרי, אם כי רשות "הפארק הלאומי גלאפגוס" אינה מתירה לעלות על האי עצמו ולכן אסורה בו נחיתת מטוסים או מסוקים.

להקה של [[פטישן כד-חרטום במימי האי]]

== גאולוגיה ==
האי וולף הוא שריד של הר געש רדום, בעל אותו שם, שפסגתו מתנוססת 253 מטרים מעל פני הים. האי שוכן בצפון-מערב קבוצת איי גלאפגוס. שכנו הקרוב של האי, הוא "האי דרווין" (Isla Darwin).

ההתפרצויות הגעשיות שיצרו את האי, אירעו ככל הנראה לפני 900,000 עד 1,600,000 שנים. ההתפרצויות אלו התרחשו לפני ההתפרצויות האחרונות שעל האי השכן, "האי דרווין". ההיסטוריה הגעשית של וולף מורכבת מלפחות שני שלבים של התפרצויות גדולות. האזור הדרומי של האי נוצר משכבות בזלת שטוחות משני שלבים של התפרצויות. השלב השני יצר את הקלדרה שנסחפה זה מכבר.

== חיות הבר ==
האי הוא חלק מ"הפארק הלאומי גלאפגוס", אבל אסור לנחות בו. כמו שכנו, "האי דרווין", "האי וולף" פתוח לביקורים על ידי צוללנים.

===בעלי חיים ימיים===
בעלי חיים ימיים כוללים: כלבי ים, לווייתנים, דולפינים, כריש פטיש, צבים ירוקים, דגי מנטה ריי ודגי אוקיינוס אחרים, ולעיתים אף כרישים לווייתניים.

===בעלי חיים יבשתיים===
באי חיים פרגטות, סולות, איגואנות ימיות, ושחפים.

לצד האי דרווין, ידוע האי וולף כמקום משכנו היחיד של תת-מין ייחודי של פרוש קרקעי חד-מקור (Geospiza difficilis septentrionalis) - הניזון מדמן של סולות.

קטגוריה:איי גלאפגוס
קטגוריה:אקוודור: איים לא מיושבים
יהושע שלם

יהושע "שוקה" שלם (נולד ב-1 באוגוסט 1944) הוא טניסאי ישראלי בעבר ומאמן טניס, תשע פעמים ברציפות אלוף ישראל בטניס (1975-1967), מחזיק בשיא האליפויות לגברים של ישראל ביחד עם שלמה גליקשטיין וחבר נבחרת גביע דייוויס של ישראל. בעל מדליית ארד ממשחקי אסיה (1974) ומדליית זהב מכינוס הפועל (1975).

== ביוגרפיה ==
שלם גדל בירושלים. הוא שיחק בקבוצת הטניס של ימק"א ירושלים. בשנת 1964 נפטר אביו, דוד, בעת שצפה במשחק שלו נגד יוסף שטבהולץ ממכבי נתניה במסגרת ליגת הטניס, בהמשך שיחק בקבוצת הפועל תל אביב.

בשנת 1968 זכה שלם בתואר טניסאי השנה של ישראל.

באליפות ישראל הבינלאומית שנערכה באפריל 1974 זכה שלם בטורניר היוקרתי, 12 שנים לאחר ניצחונו של הישראלי אלעזר דודמן, לאחר שניצח במשחק הגמר את לארי פארקר מארצות הברית ב-5 מערכות, 6-7, 6-2, 4-6, 6-1, 3-6.

===מדליית ארד במשחקי אסיה===
בטורניר הטניס של משחקי אסיה שנערך בטהראן שבאיראן בספטמבר אותה שנה, זכה שלם במדליית ארד בטורניר ליחידים, לאחר שטניסאי סיני לא הופיע למשחק על המקום השלישי בשל חרם שהטילה מדינתו על ישראל. בשלב חצי הגמר הוא הפסיד לסקאי מיפן 6-1 6-0.

===אלוף כינוס הפועל===
בטורניר הטניס של כינוס הפועל ה-10 שנערך בתל אביב במאי 1975, זכה שלם במדליית זהב לאחר שניצח במשחק הגמר את יאיר ורטהיימר, 5-7 4-6.

== ראו גם ==
*ישראל במשחקי אסיה

== קישורים חיצוניים ==

== הערות שוליים ==

קטגוריה:טניסאים ישראלים
קטגוריה:אלופי ישראל בטניס
קטגוריה:ישראלים שנולדו ב-1944
בית החולים אור החיים

בית החולים "אור החיים" (בטורקית מודרנית: Balat Or-Ahayim Hastanesi) הוא בית חולים בבלט (הרובע היהודי ההיסטורי) באיסטנבול, שנוסד בשנת 1898 כמוסד צדקה עבור עניי הקהילה היהודית בעיר, אך כיום משמש כבית חולים כללי. בית החולים קרוי על שם ספרו המפורסם של הרב חיים בן עטר.

==היסטוריה==
בית החולים אור החיים התחיל כיוזמת צדקה של מספר רופאים ופילנתרופים בני קהילת יהודי איסטנבול להקים מוסד שיעניק טיפול רפואי בחינם לעניי הקהילה היהודית. הוגה הרעיון היה כנראה ד"ר קפטן רפאל "ביי" דלמדיכו (Rafael Dalmediko), רופא וקצין בצבא העות'מאני שהיה פעיל בקהילה היהודית. בין חבריה האחרים של הקבוצה המייסדת נמנים ד"ר אברהם דה קסטרו (Avramino de Castro) האדמירל ד"ר יצחק מולכו פאשה (İzak Molho Paşa; לימים המפקח הראשי על הצי העות'מאני), יעקב חביב, הבנקאי יוסף חלפון, ד"ר אליאס כהן פאשה (Eliyas Kohen Paşa; רופא החצר העות'מאני שהחזיק בדרגת גנרל) ועוד.

הכסף להקמת בית החולים גויס על ידי נדבנים ועל ידי מסיבות ונשפי התרמה שאורגנו למען מטרה זאת בקהילה היהודית באיסטנבול. היסודות להקמת הבניין הונחו ב-15 במאי 1885 ובנייתו הושלמה לאחר שנתיים. לשם הפעלתו הובא לבית החולים ציוד מתקדם, רופאים שעבדו בו בקביעות ומימון לתפעולו השוטף. במהלך מלחמת העולם הראשונה בית החולים סטה מיעודו המקורי וטיפל בחיילים טורקים פצועים רבים, ועל כך קיבל צוות בית החולים אות כבוד מהסהר האדום הטורקי.

בשנות ה-20 עבר בית החולים הרחבה ומודרניזציה גדולה בזכות תרומה גדולת ממדים מהנדבן היהודי אלי כדורי, בן למשפחת כדורי שבמקורה מבגדאד וצברה הון מופלג מעסקים במזרח הרחוק. בזכותה בית החולים הקים בשטחו שלושה מבנים נוספים, הצטייד בציוד חדיש והצליח למשוך אליו רופאים בעלי שם, בהם ד"ר שמואל מרמרלי (Samuel Abravaya Marmaralı) ששימש גם כרופא האישי של שליט ואבי טורקיה המודרנית אטאטורק.

כיום בית החולים "אור החיים" הוא בית חולים כללי ידוע ונחשב באיסטנבול, וממוקם ברובע בלט, שכונת אייוואן סיראיי (Ayvansaray), רחוב Demirhisar Caddesi מס' 48-46. בית החולים גם מהווה אטרקציה היסטורית בעיר. על אף הפיכתו לבית חולים כללי לאורך השנים, ממשיך בית החולים להיות בעל אופי יהודי מסוים ופועל בו בית כנסת.

==לקריאה נוספת==
<div class="mw-content-ltr">
*Danacıoğlu, Esra, Emine Çiğdem Tugay, Mehmet Selim Tugay, Rafael Torel, and Edmon Benkohen. Or-ahayim Hastanesi: Sevgi ve şefkatin yüzyılı, (Balat: Or-ahayim Musevi Hastanesi Vakfı, 2001).
</div>

==קישורים חיצוניים==

* 
* [http://www.orahayim.com/?_Args=MainPage ההיסטוריה של בית החולים "אור החיים"] באתר הרשמי של בית החולים 
* Aksel Erbahar. "[http://referenceworks.brillonline.com/entries/encyclopedia-of-jews-in-the-islamic-world/or-ahayim-hospital-istanbul-SIM_0017050 Or Ahayim Hospital, Istanbul]." Encyclopedia of Jews in the Islamic World. Executive Editor Norman A. Stillman. Brill Online, 2014
* 
* 

==הערות שוליים==

קטגוריה:בתי חולים יהודיים בתפוצות
קטגוריה:אסיה: בתי חולים
קטגוריה:איסטנבול: מבנים
קטגוריה:יהדות האימפריה העות'מאנית
קטגוריה:יהדות טורקיה
קטגוריה:טורקיה: בריאות ורפואה
קטגוריה:האימפריה העות'מאנית: מבנים
תקיפת שיירת הנשק הסורית לחזבאללה בבעלבכ

תקיפת שיירת הנשק הסורית לחזבאללה בבעלבכ הייתה תקיפה אווירית שיוחסה על ידי חזבאללה לצה"ל. התקיפה, שנערכה בלילה של 24 בפברואר 2014 בבעלבכ שבלבנון, באזור גבול סוריה-לבנון, בוצעה נגד שיירת כלי רכב סורית שהובילה אמצעי לחימה מתקדמים מסוריה ללבנון, אשר יועדו לכוחות המיליציה השיעית הלבנונית חזבאללה. 

יומיים קודם לכן אמר הרמטכ"ל, בני גנץ, כי:

השבועון טיים פרסם ציטוט שנאמר על ידי בכיר ישראלי אנונימי, כי היעד לתקיפה היה משלוח טילי קרקע-קרקע אותם שאפה סוריה להעביר לחזבאללה. בתקיפה נהרגו כארבעה אנשי חזבאללה ובהם מפקד בכיר בארגון. לאחר התקיפה הכחיש ארגון חזבאללה את קיום התקיפה, אולם בהמשך השבוע אישר את קיומה, ייחס את התקיפה לחיל האוויר הישראלי והבטיח כי לא תישאר בלא תגובה הולמת.

במרץ 2014 אירעו שני פיגועי מטען צד נגד כוחות צה"ל בגזרה הצפונית: מטען צד שהניחו מחבלי חזבאללה בגזרת הר דב שפצע מספר חיילים קל, ומטען צד מסוריה באזור מג'דל שמס שפצע חייל אחד קשה ו-3 חיילים קל. בתגובה לפיגוע השני תקף חיל האוויר הישראלי מטרות של צבא סוריה.

== ראו גם ==

* תקיפות משלוחי הנשק האיראניים לחזבאללה בדמשק 

==קישורים חיצוניים==
* .
* גל פרל, [https://www.inss.org.il/he/wp-content/uploads/sites/2/2014/03/אתגר-המלחמה-החשאית-גל-פרל-במעריב.pdf אתגר המלחמה החשאית], מעריב, 11 מרץ 2014, כפי שהועלה באתר המכון למחקרי ביטחון לאומי.
* [http://glz.co.il/1087-37085-HE/Galatz.aspx בלבנון מדווחים על הרוגי חזבאללה בתקיפת חי"א: "לא סביר שיתקפו את ישראל"], גלי צה"ל, 25.02.2014.
* .
* .
* 
* מערכת דה פוסט ויאסר עוקבי, [http://www.thepost.co.il/news/new.aspx?pn6Vq=E&0r9VQ=FDDJE בכיר ישראלי אישר: "חיל האוויר תקף את משלוח הטילים בלבנון"], סופהשבוע, 25.02.2014.

==הערות שוליים==

קטגוריה:חיל האוויר הישראלי: קרבות ומבצעים
קטגוריה:סכסוך ישראל–חזבאללה
קטגוריה:2014
קטגוריה:2014 בישראל
קטגוריה:תקיפות ישראליות במהלך סכסוך ישראל–איראן–חזבאללה בסוריה
הלגיון השחור

לבוש טיפוסי של חברי הארגון. התמונה צולמה לאחר מעצרם של הפעילים בידי ה[[משטרה]]
הלגיון השחור (באנגלית: Black Legion) היה ארגון גזעני אמריקאי אשר התפצל מארגון הקו קלוקס קלאן ופעל בארצות הברית במהלך שנות ה-30 של המאה ה-20. הארגון הוקם על ידי ויליאם שפרד. פעילות הארגון, אשר לפי ההערכות מנה בשיא גודלו כ-30,000-20,000 חברים, התרכזה ברובה בעיר דטרויט שבמדינת מישיגן. עם זאת, חברי הארגון פעלו גם באזור אוהיו, כאשר אחד ממנהיגיו המוצהרים של הארגון, ורג'יל אפינגר (באנגלית: Virgil Effinger), התגורר ופעל בעיר לימה שבאוהיו. 

== פעילות הארגון ==

בתאריך 31 במאי 1936, סוכנות הידיעות האמריקאית Associated Press תיארה את הארגון כדלקמן:

מותו של הפועל האמריקאי צ'ארלס פול, אשר נחטף ונרצח על ידי חברי הארגון בדרום מזרח דטרויט, הוביל את הרשויות הפדרליות לפעול בהצלחה לצורך לכידתם והעמדתם לדין של 12 פעילים מרכזיים בארגון, אשר זוהו כמנהיגיו. בעקבות הרשעתם ומאסרם של אותם הפעילים, הארגון איבד את יכולת הפעולה שלו, ובפועל התפרק.

== רצח טקסי ==
במסגרת מאמר שפורסם מטעם העיתון "The Sydney Morning Herald" בתאריך 25 במאי 1936, נטען כי הארגון מהווה אגודת סתרים, אשר מקיימת פולחן רצח טקסי:

== ראו גם ==
* קו קלוקס קלאן
* כוח לבן

==קישורים חיצוניים==
* [http://www.hourdetroit.com/Hour-Detroit/March-2009/The-Dark-Days-of-the-Black-Legion/ The Dark Days of the Black Legion], סיכום היסטורי משנת 2009 על פעילות הארגון 
* [https://web.archive.org/web/20060623031109/http://foia.fbi.gov/foiaindex/blackleg.htm מידע על הארגון ופעילותו], באתר ה-FBI 
* [https://web.archive.org/web/20121011090154/http://apps.detnews.com/apps/history/index.php?id=151 הרצח שהביא לחיסול הלגיון השחור] 
* [https://archive.org/details/TheBlackLegionRides The black legion rides]

==הערות שוליים==

קטגוריה:קו קלוקס קלאן
קטגוריה:ארגונים אנטישמיים בארצות הברית
קטגוריה:ארגוני טרור בארצות הברית
קטגוריה:ארצות הברית: גזענות
קטגוריה:פשעי שנאה בארצות הברית

קטגוריה:ארצות הברית: אפליה
פרווה מלאכותית

תמונה של [[אן בקסטר במעיל פרווה]]
פרווה מלאכותית היא כל חומר העשוי מבד סינתטי המיועד לחקות פרווה, לרוב כחלק מפריט לבוש. פרווה מלאכותית הוצגה לראשונה בשנת 1929 וניתנת לרכישה החל משנות ה-50. השימוש הנפוץ בפרווה המלאכותית ניתן לזקיפה לארגוני זכויות בעלי חיים ורווחת בעלי חיים, הטוענים כי פרווה מלאכותית היא תחליף לא אכזרי לבגדי פרווה.

==שימושים==

פרווה מלאכותית לא משמשת רק לביגוד, אלא גם לבובות ממולאות, אביזרי לבוש, וחפצים בייתים כגון כריות, מיטות ושמיכות. לעיתים פרווה מלאכותית משמשת גם לעבודות מלאכה, מאחר שניתן לתפור אותה באמצעות מכונת תפירה. פרווה אמיתית היא לרוב עבה יותר, ודורשת מכונה מיוחדת, תפירה ידנית או מרצע בשביל לתפור אותה. בצבא הסובייטי וביורשו הצבא הרוסי, "פרוות דג" הוא סלנג לפרווה מלאכותית המשמשת בבגדי חורף ובכובעי האושאנקה הנפוצים במיוחד. בזמן האחרון, פרווה מלאכותית משמשת יותר ויותר באופנת הנוער, לדוגמה, רשתות החנויות אברקרומבי אנד פיץ' ואמריקן איגל אאוטפיטרס משתמשות בה בשביל כובעי צייד ומעילים. בהתאם למגמה בעולם האופנה, מעצבים מוכרים כגון ראלף לורן ושאנל מקדמים שימוש בפרווה מלאכותית.

==יתרונות וחסרונות==
נערה לובשת אנוראק מפרווה מלאכותית]]
===יתרונות===
*פרווה מלאכותית היא בד ולכן יחסית קל לתפור אותה.
*פרווה מלאכותית לא דורשת את ההרבעה והגידול של חיות במשקים תעשייתיים כמו פרווה אמיתית.
*פרווה מלאכותית לא דורשת אחסון מיוחד כהגנה מפני נזקי טמפרטורה ועש כמו פרווה אמיתית.

===חסרונות===
*לפרווה מלאכותית אין תכונות בידוד יחד עם אפשרות למעבר מסוים של אוויר ("נשימה") כמו לפרווה טבעית
*פרווה המלאכותית עשויה לעיתים מחומרים בעלי זמן התפרקות ארוך במיוחד, כגון סיבים אקריליים המיוצר מפחם, מים ואוויר, שיכול להגיע לעד 1000 שנים.
*פרווה מלאכותית לא מונעת מפתיתי שלג להפשיר ולקפוא מחדש על סיבי הפרווה; תכונה שפוגעת בבידוד והופכת את הפרווה לבלתי יעילה בתנאים קיצוניים.

==שימוש בפרווה אמיתית==
כפי שנחשף על ידי הHSUS, מעילים מסוימים שתויגו כעשויים מפרווה מלאכותית למעשה הכילו פרווה אמיתית. בארצות הברית, חוקי התיוג בנוגע לפרווה מלאכותית מרשים לא לציין את השימוש בפרווה טבעית בתנאי ששוויה לא עולה על 150$. סכום זה שווה לפרוותם של שלושים ארנבים, שלושה דביבונים, שלושה שועלים מצויים, שלושה כלבים או דוב אחד.

==ראו גם==
*תעשיית הפרוות

==קישורים חיצוניים==

קטגוריה:פרווה
קטגוריה:ביגוד
פירוק LU

באנליזה נומרית ובאלגברה ליניארית, פירוק LU הוא פירוק של מטריצה למכפלה של מטריצה משולשית תחתונה (לרוב מסומנת באות L, כסימן למילה Lower) ומטריצה משולשית עליונה (לרוב מסומנת באות U, כסימן למילה Upper). הפירוק התגלה על ידי המתמטיקאי תדיאוש באנכייביץ'. השימוש העיקרי של הפירוק הוא באלגוריתם לפתרון מערכת ריבועית של משוואות ליניאריות.

:<math> A = LU \, </math>
לדוגמה, עבור מטריצה A בגודל 3x3 הפירוק יראה כך:
:<math>
 \begin{bmatrix}
 a_{11} & a_{12} & a_{13} \\
 a_{21} & a_{22} & a_{23} \\
 a_{31} & a_{32} & a_{33} \\
 \end{bmatrix} =
 \begin{bmatrix}
 l_{11} & 0 & 0 \\
 l_{21} & l_{22} & 0 \\
 l_{31} & l_{32} & l_{33} \\
 \end{bmatrix}
 \begin{bmatrix}
 u_{11} & u_{12} & u_{13} \\
 0 & u_{22} & u_{23} \\
 0 & 0 & u_{33} \\
 \end{bmatrix}
</math>
לפירוק LU קשר חזק עם דירוג מטריצות באלימינציית גאוס.

לא כל מטריצה ניתן לפרק בצורה זו. אולם, כל מטריצה ניתנת לפירוק LU בהינתן שמבצעים שינוי בסדר השורות או העמודות שלה. כלומר, בהינתן מטריצת פרמוטציות (חילופים) ריבועית <math>P</math> הפועלת על שורות המטריצה, ניתן לקבל:

<math>PA=LU</math>

פירוק LU בצורה כזו, נקרא פירוק עם Partial Pivoting, בניגוד לפירוק Full Pivoting, בו מעורבות מטריצות פרמוטציות מימין ומשמאל:

<math>PAQ=LU</math>

למרות שפירוק זה הוא תמיד יציב נומרית, ברוב המקרים אין בו צורך, שכן מספיק להשתמש ב-Partial Pivoting, שהוא בעל סיבוכיות חישוב קטנה יותר. עם זאת, יתרון של ה-Full Pivoting הוא היותו פירוק "מגלה דרגה" (Rank Revealing).

יתרונות של פירוק LU על פני חישובים אחרים הוא סיבוכיות קטנה (בהיבט הקבוע) ביחס לפירוקים אחרים כגון SVD ו-QR, היתרון שניתן לחשב אותו "In place" (מבלי לבצע הקצאות זיכרון למטריצות נוספות). יתרון חשוב נוסף הוא שהפירוק יעיל מאוד כשהוא מופעל על מטריצות דלילות. תהליך ה Pivoting מאפשר ליצור אזורים גדולים של אפסים, כך שבאופן תאורטי הסיבוכיות תלויה רק במספר האיברים שאינם אפס, בניגוד לגודל המטריצה.

במקרה המיוחד שבו המטריצה <math>A</math> היא הרמיטית מוגדרת חיובית אפשר לפרק אותה באופן הבא:
: <math>A=LL^*</math>

פירוק זה נקרא "פירוק שולסקי".
==לקריאה נוספת==
* Golub, Gene H.; Van Loan, Charles F. (2013), Matrix Computations (4th ed.), Johns Hopkins, .

==קישורים חיצוניים==

* 

קטגוריה:אלגברה ליניארית
קטגוריה:פירוק מטריצות
קסם של בית

קסם של בית (בצרפתית: Le Manoir Magique, "הארמון הקסום") הוא סרט בלגי משנת 2013. את הסרט ביימו בן סטאסן וג'רמי דגרוסון, והסרט הופץ בישראל החל ב-3 ביולי 2014.

== תקציר העלילה ==
חתול ג'ינג'י קטן בשם רעם הלך לאיבוד. הוא נמצא הרחק מביתו והוא מחפש מחסה מן הסופה. הוא מוצא את עצמו בבית מסתורי בו חי לורנס עם בעלי חיים, רובוטים וצעצועים עם כישרונות יוצאי דופן. ביניהם יש את ג'ק הארנב ומגי העכברית שרוצים רק דבר אחד – לגרש את רעם. כשלורנס מאושפז בעקבות תאונה לה גרם ג'ק, האחיין שלו מנצל את ההזדמנות והציע את הבית למכירה. זה לא מוצא חן בעיני שאר המתגוררים בבית והם עובדים יחד על מנת להגן על הבית ולמנוע את הצלחת העסקה.

== קישורים חיצוניים ==
* 

* 
* 

קטגוריה:סרטי אנימציה ממוחשבת
קטגוריה:סרטי 2013
קטגוריה:סרטים בלגיים
תחנת הכוח הגרעינית קורסק

תחנת הכוח הגרעינית קורסק (רוסית: Курская АЭС) הייתה תחנת כוח גרעינית שנבנתה בשטח מחוז קורסק, כ-40 ק"מ מקורסק. לצורכי הקמה ותפעול המתקן הוקמה עיר חדשה, קורצ'טוב (על שם הפיזיקאי הסובייטי איגור קורצ'טוב). תחנת הכוח הייתה מורכבת מ-4 כורים גרעיניים בהספק של 1000 מגוו"ט כ"א.

==היסטוריה==
החלטה עקרונית על הקמת התחנה התקבלה בשנת 1965 לאור מחסור בדלק לתחנות כוח קיטוריות המוסקות בדלק פוסילי במרכז ברית המועצות. בתכנון התחנה השתתפו מספר משרדי תכנון של ברית המועצות תחת אחריות כוללת של מכון לתכנון תחנות כוח גרעיניות במוסקבה. בניית תחנת הכוח החלה בשנת 1972. בתחנת כוח זה הותקנו כורים גרעינים זהים לאלו שהותקנו קודם לכך בתחנת הכוח הגרעינית של לנינגרד. היחידה הראשונה הופעלה בסוף 1976 וב-12 באוקטובר 1977 החלה הפעלה מסחרית שלה. הפעלה מסחרית של היחידה השנייה הייתה בשנת 1979, השלישית ב-1984 ורביעית ב-1986.

לצורכי הוצאת אנרגיה מתחנת כוח נבנו מספר קווי מתח 330-750 ק"ו. באמצעותם תחנת הכוח קשורה גם עם מערכת החשמל של אוקרינה ומזינה עומסים בתחומה. רוב האנרגיה מועברת לצרכנים בתחום רוסיה.

בשנת 1986, במקביל לעבודות של הקמת כורים מס' 3 ומס' 4 החלו עבודות בהקמת יחידות נוספות (כור מס' 5 וכור מס' 6). הקמת יחידה מס' 6 הופסקה כליל בשנת 1993. עבודות הקמה יחידה מס' 5 הופסקו וחודשו מספר פעמים. בשנת 2011, לאחר תהליך בנייה של 25 שנים התברר שעד לסיום הבנייה נדרשות עוד כ-3.5 שנים. בשנת 2012 הוחלט סופית על הפסקת בניית יחידה זו זאת עקב התכנון המיושן, אי-כדאיות של התאמת המתקנים הקיימים לתכנון חדש ותוכניות להקמת תחנת הכוח חדשה בקרבת מקום.

סביב המתקן הוקמה מערכת בקרת איכות הסביבה שמנטרות תנאים סביבתיים באזור של כ-30 ק"מ מתחנת הכוח.

ב-31 בינואר 2024 נסגרה תחנת הכוח קורסק, לאחר כ-45 שנה של פעילות. הסגירה בוצעה למרות שתחנת כוח קורסק-2 עדיין בבנייה.

==תחנת הכוח קורסק 2==
בשנת 2013 החלו עבודות מוקדמות להקמת תחנת כוח נוספת - קורסק-2 בקרבת התחנה הקיימת. תחנת כוח זו צפויה לכלול 4 יחידות ולאחר הפעלתם תחנת הכוח הקיימת תיסגר. סיום עבודת יחידות ייצור בתחנת הכוח קורסק מתוכננת לקראת שנת 2025.

==קישורים חיצוניים==

* 

קורסק
קטגוריה:תוכנית הגרעין הרוסית
קטגוריה:תוכנית הגרעין של ברית המועצות
קורסק
מינהל הכנסות המדינה

מינהל הכנסות המדינה הוא אגף במשרד האוצר העוסק בגיבוש מדיניות המסים (להבדיל מרשות המיסים בישראל, העוסקת במימוש מדיניות זו).

== היסטוריה ==
בשנת 1957, במסגרת ארגון מחדש במשרד האוצר, הוחלט על העברת האחריות לכל התשלומים והתקבולים של משרדי הממשלה לידי מינהל הכנסות המדינה. מינהל הכנסות המדינה היה אחראי לכל גביית המיסים בארץ, תפקיד הממולא כיום על ידי רשות המיסים. בשנת 1963 הוחלט למנות מומחה מיוחד לתכנון ארוך טווח של מדיניות המיסים. בשנת 1995 אוחדו מינהל הכנסות המדינה ואגף הכלכלה במשרד האוצר, לאחר שהוחלט למנות את ציפי גל ים, ראש אגף הכלכלה, לממונה על הכנסות המדינה. אולם האיחוד כמעט לא הורגש ושני האגפים התנהלו כמעט בנפרד. בשנת 2001, החליט שר האוצר, סילבן שלום, לפצלם בחזרה. בשנות ה-90 עבדו במינהל מעל 50 עובדים. אולם עם הזמן ירד קרנו של המינהל ובשנת 2003 עבדו בו 15 עובדים ומשרד האוצר שקל לסגור את המינהל.

מינהל הכנסות המדינה נקט במשך שנים רבות בתמיכה במדיניות מס שוויונית והתנגדות לפטורים לגורמים שונים. למשל, בוועדת אשר, התנגדו נציגי מינהל הכנסות המדינה למע"מ מוקטן על מוצרים חיוניים.

עמדה נוספת של מינהל ההכנסות היא שיש להציע שיעורי מס נמוכים כדי להעמיק את הגבייה.

בראש מינהל הכנסות המדינה עומד הממונה על הכנסות המדינה. הממונה הראשון היה ד"ר ארתור ברגמן. בשנת 1953 החליף אותו ד"ר קורט מנדלסון. בשנת 1954 מונה לתפקיד זאב שרף. בשנת 1961 התפטר שרף מהתפקיד ובמקומו מונה אריאל אריאלי. בשנת 1964 נכנס לתפקיד שמחה גפני. בסוף 1968 מונה לתפקיד משה נוידרפר שהוביל בשנת 1975 את מימוש הרפורמה במיסים שהוצעה על ידי ועדת בן-שחר. בתחילת 1979 מונה אוריאל לין לתפקיד. אחרי לין מונה לתפקיד משה ברטוב, שהוחלף ב-1984 בידי ישראל ברון. בתחילת שנות ה-90 כיהן יורם גבאי בתפקיד הממונה. בשנת 1995 פרש גבאי וציפי גל ים מונתה לתפקיד. גל ים החזיקה בתפקיד עד שנת 2001 והוחלפה בידי מאיר קפוטא. לאחר פרישתו של קפוטא, בסוף 2006, מונה לתפקיד יהושע ויטה. אולם מיד לאחר מכן נפתחה נגדו חקירה גלויה והוא הושעה מתפקידו למשך מספר שנים, בהן כיהנה בתפקיד פרידה ישראלי. באוגוסט 2012 מונה לתפקיד ד"ר מיכאל שראל, אשר התפטר במרץ 2014, על רקע הודעת שר האוצר, יאיר לפיד, על כוונתו להנהיג פטור ממע"מ על דירות לרוכשים דירה ראשונה.

במסגרת המינהל פועל גם המוזיאון למיסים.

==קישורים חיצוניים==
*[http://mof.gov.il/ChiefEcon/StateRevenues/Pages/default.aspx אתר מינהל הכנסות המדינה]

==הערות שוליים==

קטגוריה:משרד האוצר
קטגוריה:ישראל: מיסוי
המעגל הארי

המעגל הארי (באנגלית: Aryan Circle) היא תנועה גזענית אנטישמית הדוגלת בעליונות הגזע הלבן, אשר נפוצה בקרב אסירים בבתי כלא בארצות הברית.

== מקור התנועה ==
התנועה נוסדה על ידי מארק "קאובוי" גאספרד (באנגלית: Mark "Cowboy" Gaspard) במהלך שנת 1985, וזאת במטרה לספק הגנה עבור אסירים לבנים בבתי כלא ברחבי ארצות הברית מפני התנכלויות מצד אסירים ממוצא אפרו-אמריקאי והיספני.

== אידאולוגיה וחברות במעגל ==
על מנת להיחשב כחבר במעגל, האסיר המועמד נדרש לרוב לתקוף את אחד מאויביו של הארגון, דהיינו אסיר ממוצא לא לבן, או גורם המתנכל לחברי מעגל אחרים. 

המעגל הארי מתבסס על ארבעה עקרונות: אחווה, סולידריות, נאמנות ומסירות; אמונות אלו מיוצגות על ידי ארבעת הקצוות של טלאי יהלום המשולב בצלב קרס, אשר במרכזו מוצגות האותיות AC (ראשי תיבות של שם הארגון). זהו הסמל הרשמי של המעגל, ורבים מחברי המעגל בוחרים לקעקעו על גופם.

האידאולוגיה של המעגל מתבססת על גזענות ואנטישמיות. מסיבה זו, רבים מחברי המעגל נושאים גם סימני היכר אופייניים כגון צלב קרס, שני ברקים המייצגים את תג היחידה של ארגון האס אס, וכן סמלים נאציים למיניהם. עם זאת, מאחר שרשויות הכלא בארצות הברית מגדירות את פעילות המעגל הארי כאיום ביטחוני, ונוטות להתייחס באופן נוקשה לחברי המעגל, אסירים רבים בוחרים להימנע מלקעקע סימנים אלו על גופם. 

סימן נוסף לחברות במעגל, אשר נפוץ בעיקר בקרב אסירים מבוגרים, הוא קעקוע של עיגול קטן, מעט מתחת לחזה השמאלי שלהם.

== פעילות פלילית ==
חברים שונים במעגל מעורבים באופן מתמשך בפעילות פלילית מגוונת, הן בתוך בתי הכלא בארצות הברית והן מחוצה להם, כאשר הממשל הפדרלי בארצות הברית מייחס חשיבות רבה למאבק בפעילות זו, ומשקיע משאבים ניכרים לצורך כך.

בתאריך ה-10 באוגוסט 2007, חבר המעגל הארי דניס לייטון קלם רצח שני שוטרים במוטל בעיר באסטרופ שבמדינת לואיזיאנה במהלך קרב יריות, שבסופו אף הוא נהרג. קלם והחברה שלו היו במנוסה לאחר שקלם ירה לעבר רכב שטח עם בני נוער שחורים, אשר חודש קודם לכן פתחו באש על מכר של קלם בחזית ביתו ביוסטון, ופצעו אותו פצעים קשים. שניים מבני הנוער נהרגו במהלך התקיפה, ואחד נוסף נפצע. 

כמו כן, חברים במעגל הארי הורשעו בקשירת קשר לייצור ולהפצת כמויות גדולות של הסם הבלתי חוקי מתאמפטמין.

==ראו גם==
* האחווה הארית
* צוות 211
* נאו-נאציזם

==הערות שוליים==

מעגל הארי
קטגוריה:ארגונים אנטישמיים בארצות הברית
קטגוריה:פשעי שנאה בארצות הברית